החנות ה-78 של "קרפור סין", שנפתחה בשאנגחאי ביוני 2006.

**קַרְפוּר** (בצרפתית: **Carrefour**) היא חברה צרפתית בינלאומית בתחום הקמעונאות. החברה מפעילה את רשת המרכולים הגדולה באירופה, והשנייה בגודלה בעולם מבחינת הכנסות אחרי וולמארט. מתחרותיה העיקריות הן רשתות הקמעונאות מטרו וטסקו. נכון לדצמבר 2022 היא רשת המזון השביעית הגדולה בעולם.

קרפור היא חברה ציבורית שמניותיה נסחרות בבורסת Euronext וכלולות במדד CAC 40.

היסטוריה
--------

קבוצת קרפור נוסדה בשנת 1958 על ידי מרסל פורנייה והאחים דניס וז'אק דיפורה (Defforey), שהשתתפו קודם לכן בסמינרים בארצות הברית בראשות "האפיפיור של ההפצה המודרנית", ברנרדו טרוחיו (Trujillo), שהשפיע גם על מייסדי רשתות גדולות אחרות בצרפת כמו ז'ראר מולייה (רשת Auchan) ופול דיברול (אקור). סיסמת האחים הייתה "אין חנייה - אין עסק". הסניף הראשון של קרפור נפתח בשנת 1960 בעיר אנסי, סמוך לצומת דרכים (קרפור בצרפתית).

בשנת 1963 פיתחה החברה לראשונה באירופה את רעיון ההיפרמרקטים, שילוב של חנויות כלבו וסופרמרקט. בשנת 1969 התרחבה החברה לבלגיה, ב-1973 לספרד וב-1975 לברזיל.

באפריל 1976 השיקה קרפור את קו המוצרים "Produits libres", שכלל שורה של חמישים מוצרי מזון, בהם שמן, קרקרים, חלב ופסטה שנמכרים בחבילות לא ממותגות במחירים נמוכים באופן משמעותי. בשנת 2011 החלה חברת טיב טעם לשווק בישראל את מוצרי המותג הפרטי של קרפור. בשנת 1999 התמזגה קרפור עם קבוצת "Promodès" (מוכרת גם כ"קונטיננט"), אחת המתחרות העיקריות שלה בשוק הצרפתי. בשנת 2007 רכש איש העסקים ברנאר ארנו 10.69% ממניות הרשת.

במאי 2011, החברה בחנה מחדש את מצבה לאור היעדר צמיחה כלכלית והתחרות הגוברת בצרפת מצד יריבותיה ובהן קבוצת "Casino", והודיעה על תוכניתה להשקיע כ-2.2 מיליארד דולר ב"Carrefour Planet", קונספט שאמור היה לארגן מחדש 245 מחנויות החברה במערב אירופה ל-8 תחומים: שוק, אוכל אורגני, מוצרי טיפוח, מוצרים קפואים, אופנה, מוצרי תינוקות, מוצרי בית ומוצרי פנאי-מולטימדיה, ולהציע לצידם שירותים חדשים כגון מעון יום לילדים או שירות סטיילינג. עם זאת, התוכנית הושהתה ב-2012 בשל עלויות גבוהות ואחרי השקעה ב-92 חנויות, וזאת אחרי שלא הצליחה לעצור את הירידה המתמשכת במכירות.

בינואר 2018 הכריז יושב ראש ומנכ"ל קרפור, אלכסנדר בומפארד, על תוכנית אסטרטגית לעתיד החברה בשם "Carrefour 2022", המבקשת להפוך את קרפור ל"מנהיגת מעבר מזון לכל". התוכנית כוללת צעדים לשיפור קיימות המזון והאריזות, הגבלת בזבוז המזון, פיתוח מוצרים אורגניים, שותפויות במסחר אלקטרוני והשקעה בגובה שני מיליארד אירו, לצד צעדים ארגוניים והתייעלות.

עם התפרצות מגפת הקורונה, קרפור הייתה הרשת הקמעונאית הראשונה שהצטרפה ליוזמה לתמוך באנשים שנפגעו מהמגפה. עד סוף 2020, החליטו חברי הדירקטוריון של קרפור לוותר על 25% מהשכר שלהם, והכסף שנחסך הועבר למימון פעולות סולידריות למען עובדי החברה בצרפת ובעולם.

בספטמבר 2021 מכר איש העסקים הצרפתי ברנאר ארנו את חלקו ברשת הצרפתית.

פעילות בינלאומית
----------------

קרפור פועלת בעיקר באירופה, ארגנטינה, ברזיל, סין, קולומביה, הרפובליקה הדומיניקנית, איחוד האמירויות ובערב הסעודית, אך מפעילה חנויות גם בצפון אפריקה ובחלקים נוספים באסיה, כאשר מרביתן קטנות יותר מהיפרמרקט או אף מסופרמרקט. בשנת 2010 הפעילה החברה 15,937 סניפים ב-33 מדינות, מתוכם כ-2,952 מרכולים וכ-1,401 היפרמרקטים. באותה שנה הועסקו בחברה כ-471,000 עובדים, מה שהופך את החברה לאחד מעשרת המעסיקים הגדולים ביותר בעולם. מחזור ההכנסות שלה בשנת 2011 היה 81.3 מיליארד אירו, עם רווח שנתי של 371 מיליון אירו.

### בישראל

 ערכים מורחבים – **יינות ביתן, מגה קמעונאות**  

השלט בחנות הרשת ברמת השרון תחת המותג "SUPER"
השלט בחנות הרשת בהרצליה תחת המותג "Carrefour city"
במרץ 2022 חתמו קרפור ויינות ביתן על מסמך הבנות לקראת חתימה על הסכם זכיינות, במסגרתו מתעתדת יינות ביתן למתג עצמה מחדש תחת מותגי קרפור. סניפים ראשונים שהוסבו קיבלו את השם "SUPER", ובמאי 2023 הרשת נפתחה רשמית, ו-50 סניפים הוסבו למותג "קרפור". כחלק ממהלך זה שינתה חברת "יינות ביתן" את שמה ל"גלובל ריטייל ק.י. בע"מ", וחברת "מגה קמעונאות" שינתה את שמה ל"גלובל ריטייל ק.י. (מ.ר.) בע"מ". כמו כן, בישראל מונה לתפקיד המנכ"ל אורי קילשטיין. 

החנויות קיימות בשלושה מותגים:

* Carrefour City - חנויות שכונתיות (39 סניפים).
* Carrefour Market - חנויות דיסקאונט ביחס לחנויות ה-City, אולם נמצאות גם בתוך הערים באזורי קניות (22 סניפים)
* Carrefour Hyper - חנויות דיסקאונט גדולות יחסית שבהן המחירים המשתלמים ביותר לטענת הרשת (3 סניפים).

ביקורת
------

ביוני 2007 הורשעה קרפור בבית משפט בצרפת בגין פרסום כוזב של מוצרים שלא היו זמינים במחסניה בכמות מספקת, ובגין מכירה במחירי הפסד וקבלת שוחד מסיטונאים. החברה חויבה לשלם קנס של 2 מיליון אירו, ולהציג הודעה בכל חנויותיה בצרפת שחושפת את הפרסום המטעה. ב-7 במאי 2009 נקנסה קרפור בסכום של 220 אלף אירו עבור יותר מ-2,500 מהפרות של תקנות, כגון תוויות לא נכונות על המוצרים ומכירת מוצרים עם תאריכי תפוגה לא בתוקף.

קישורים חיצוניים
----------------

ויקישיתוף מדיה וקבצים בנושא **קרפור** בוויקישיתוף
* 

* אתר האינטרנט הרשמי של קרפור (באנגלית ובצרפתית)
* קרפור ישראל
* קרפור, ברשת החברתית פייסבוק

* קרפור, ברשת החברתית אקס (טוויטר)

* קרפור, סרטונים בערוץ היוטיוב
* קרפור, באתר אנציקלופדיה בריטניקה (באנגלית)
* אשר שכטר, נא להכיר: קרפור, חברת המרכולים הגדולה בעולם, באתר TheMarker‏, 22 ביוני 2009
* מיכאל רוכוורגר, עם הרווחים בא התיאבון: נוחי דנקנר משקיע 3.5 מיליארד ש' בענקית הסופרמרקטים קרפור, באתר הארץ, 22 ביוני 2009
* אתר למנויים בלבד עדי דברת-מזריץ, "בלי כסף, ותראי איזה גודל": הישראלים מתלהבים מרשת קרפור - ולא בגלל המחירים, באתר TheMarker‏, 12 במאי 2023

הערות שוליים
------------

1. ↑  HISTORIQUE, באתר carrefour.com
2. ↑  גיל קליאן, טיב טעם תייבא את מוצרי המותג הפרטי של קרפור, באתר כלכליסט, 24 באוקטובר 2011
3. ↑  Lucie de Ribier « Carrefour planet, hypermarché sophistiqué » *L'Express Styles*, 26 août 2010
4. ↑  "French Retailer Carrefour Set To Start Fresh Consumer Revolution Using Bricks, Clicks and Blockchain". *Forbes*. נבדק ב-23 ביוני 2017. `{{cite web}}`:  (עזרה)
5. ↑  "Presentation of the transformation plan "Carrefour 2022"" (PDF). *Carrefour.com*. אורכב מ-המקור (PDF) ב-20 ביוני 2018. נבדק ב-23 ביוני 2017. `{{cite web}}`:  (עזרה)
6. ↑  "COMPENSATION OF CARREFOUR GROUP EXECUTIVES IN THE CONTEXT OF THE COVID-19 PANDEMIC". *carrefour.com*. נבדק ב-13 במאי 2020. `{{cite web}}`:  (עזרה)
7. ↑  אביחי דלאל, המיליארדר במקום השלישי בעולם מכר את קארפור בסכום מטורף, באתר אייס, 3 בספטמבר 2021
8. ↑  2008 SUSTAINABILITY REPORT
9. ↑  מידע רשמי, באתר החברה
10. ↑  אתר למנויים בלבד עדי דברת-מזריץ, האם רעידת האדמה בשוק קמעונות המזון תורגש בכיס של הישראלים?, באתר TheMarker‏, 6 במרץ 2022
11. ↑  מירב קריסטל, קרפור? לסניפים בישראל יקראו בינתיים "SUPER", באתר ynet, 31 באוגוסט 2022;  
נווית זומר, לפני הסבת הרשת ל"קרפור": קיצוצים גם ביינות ביתן, באתר ynet, 3 בנובמבר 2022
12. ↑  נווית זומר, מאיר תורג'מן, קרפור נפתחה: האם היא באמת יותר זולה מרשתות אחרות?, באתר ynet, 9 במאי 2023
13. ↑  רשימת חברות בנות/קשורות בקבוצת גלובל ריטייל ק.י בע"מ
14. ↑  דפנה הראל כפיר, קרפור בישראל: 50 חנויות נפתחות בבת אחת, המחירים לא זהים בכולן, אתר פואנטה, 9 במאי 2023
15. ↑  סניפים, באתר הבית של קרפור אונליין
16. ↑  lefigaro.fr. "(French) Carrefour condamné pour publicité mensongère". *Le Figaro* (בצרפתית). France. נבדק ב-19 באפריל 2011. `{{cite web}}`:  (עזרה)
17. ↑  "(French) Carrefour risque de payer 220.000€ d'amende". Leparisien.fr. נבדק ב-19 באפריל 2011. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb118715431 (data)
* GND: 272200-8
* SUDOC: 029463386
* VIAF: 136771878
* WorldCat: viaf-136771878

 |